Տարաձայնություններ ԱՄՆ-ի դաշնային և նահանգային ընտրական մարմինների միջև
Դաշնային կառույցները տեղեկացնում են,  որ ռուսական հաքերներն անցած տարի խոցել են ԱՄՆ-ի 21 նահանգների ընտրական համակարգերը և տարբեր հաջողությունների հասել: ԱՄՆ-ի Կոնգրեսում անցկացված լսումները մի շարք բացեր են հայտանաբերել դաշնային ու նահանգային ընտրական կառույցների միջև հարաբերություններում:
Միայն 2 նահանգեր խոստովանեցին, որ ենթարկվել են կիբեր հարձակման: «Մենք ապացույցներ ունենք, որ շուրջ 21 նահանգների ընտրական համակարգերը ենթարկվել են կիբեր հարձակումների»,- նշում է Ջենեթ Մանֆրան ԱՄՆ-ի ազգային անվտանգության նախարարությունից: Պաշտոնյաները հրաժարվել են մատնանշել, թե որ նահանգներն են հարձակման ենթարկվել և ինչպիսի հետևանքներ են եղել: ԱՄՆ-ի սենատորները կողմ են այդ տեղեկության գաղտնազերծմանը: «Չեմ կարծում, որ մեր երկիրն ավելի ապահով կդառնա, եթե փակ պահենք այս տեղեկությունն ամերիկյան հանրությունից: Ես չեմ փորձում վիրավորել որևէ նահանգի»,- հայտնել է սենատոր Մարկ Ուորները: Այս մոտեցման հետ համամիտ չեն նահանգային իշխանությունները: «Մեծապես անհանգստացած եմ մեր ընտրական համակարգի նկատմամբ հասարակության վստահության նվազման հարցով: Հարկ չկա ստիպենք մարդկանց մտածել, որ իրենց ձայնը չի հաշվարկվել»,- ասում է Ինդիանա նահանգի պետքարտուղար Քոնի Լաուսոնը: Միացյալ Նահանգներում ընտրական համակարգը համարվում է ամերիկյան կարևորագույն ենթակառուցվածքներից մեկը, ուստի նահանգները ստանում են դաշնային միջոցներ ընտրական համակարգերի պահպանման համար: Այսօր դաշնային մարմինները խոսում են համակարգի ապակենտրոնացման անհրաժեշտության մասին, որին դեմ են նահանգային իշխանությունները: Նահանգային և դաշնային կառույցների տարաձայնությունների հետ մեկտեղ ընտրական համակարգում առկա են տեխնիկական բացթողումներ, որոնց մասին են խոսում համակարգչային մասնագետները: «Յուրաքնաչյուր գործի առնչությամբ մենք բացահայտել ենք այն բացերը, որոնց միջոցով հաքերները կարող են խոցել ընտրական սարքերը և ձայներ գողանալ: Ամերիկայի թշնամիները ունեն դա անելու բոլոր միջոցները»,- ասում է Ալեքս Հալդերմանը Միչիգանի համալսարանից: Ընտրությունների համար նախատեսված սարքերը միացած չեն ինտերնետին, սակայն նրանց մեջ օգտագործվող ծրագրերը կարող են խոցվել հաքերների կողմից: